विमले जो लगदा जे हुणा दुनियां दा आन्त होणो आला है। सैह् बकल़ोया कुढ़दा इ रैंह्‌दा , “क्या पढ़ाई चलियो है। चार अक्खर ग्रेजिआ दे क्या पढ़ी ले, दमाग गासे झिक गल्ल इ नीं करदा। ज्हारां मिलादिआं मालतिआ साईं। अपर अम्मा है जे मालतिआ बगैर कुसी होरसी दा ना जबानी पर लेई ओये! कुसा 2 दा नां लैं। शारदा है –शशी है- रजनी है –लक्खां बरी इनां दे मापेआं म्हारे भित्त ठोरे। फिरी अम्मा दी सौ’इ रट्‌ट....मालती, मालती,मालती....। जे कर मालती आपणो आप्पे जो इतणा इ नीच ग्लांदी है तैं सच्च इ तां बोल्दी है। अपर असां तां खानदानी भल़े माह्‌णु हन। तां क्या फिरी मैं अदेइया नीच नारा सोग्गी ब्याह करी ने सुख भोगगा? फिरी माऊ दा सौ सुच्चा प्यार मिजो कजो नरके च धसेलणा चाह्‌न्दा है। मैं तां सदा इ तिनां दे पैरे दिआ धूड़ा जो सर-मत्थे लांदा आया आं। फिरी सौह् मेरे दु:खी मणो ते निकलदी जुआला दिआं लपटां परा पाणी कैं नीं तरोंकदी। क्या बचन समेनुसार टुटदे नीं। हुणा तां इनां सारिआं गल्ला दा मिजो इनीं, अम्मां जो क्या, बापूए जो क्या, इत्थु तिक्कर बडि्डया बोब्बो जो बी पता लगी चुकिआ है। बस, इक बापृ इ हन, जेह्‌डे ब्याए आस्तै ठाकदे। बाकी तां कुसी दे कन्ने परा जूँ बी नीं रींगदी। तरसों अम्मा सोग्गी गला-सुणी होई। ना तिन्नी खाणा खाद्‌दा, तां ना इ मैं रोटिआ दा ग्रा गलें झिक तुआरेआ। करां, तां क्या करा? किछ दमागे ते दूरे दी गल्ल दुसदी।